En drabssigtelse i en af mest omtalte danske mordgåder i nyere tid samt yderligere en sigtelse for forsøg på voldtægt og frihedsberøvelse af en 15-årig pige. Det var den nye udvikling i sagen fra Korsør, hvor en 32-årig mand siden 16. april har været anholdt, sigtet for at have voldtaget og frihedsberøvet en 13-årig pige. De nye sigtelser stiller dog principielt ikke sagen anderledes, siger Karina Skou som er forsvarsadvokat for den nu drabssigtede mand og har sit advokatfirma i Aalborg. - Der er tale om nye sigtelser, men som politiet også sagde under pressemødet, er det også noget, der giver nogle rettigheder, siger Karina Skou om den seneste udvikling til TV 2 og uddyber: - Det er en sigtelse, og det er ikke det samme som, at man er skyldig, og man er altså uskyldig, indtil det modsatte er bevist. Ejede eftersøgt bil Karina Skou har ingen bemærkninger til, at den 32-årige har ejet en Hyundai i30 svarende til den bil, der blev efterlyst i drabssagen om Emilie Meng. Bilen er interessant i sagen, fordi netop en Hyundai i30 i en sølvgrå farve blev efterlyst i forbindelse med Emilie Mengs forsvinden i 2016. Her blev en Hyundai i30 fanget på et overvågningskamera om natten på Korsør Station, hvor Emilie Meng sidst blev set i live. Advokaten vil hellere ikke udtale sig om, hvorvidt den 32-årige mand har været i kontakt med politiet i forbindelse med de seneste sigtelser. Manden er sigtet for langvarig frihedsberøvelse fra lørdag klokken 11.43 og frem til søndag eftermiddag. Han har i forbindelse med sin anholdelse "delvist erkendt" dele af sigtelsen. Også sigtet for knivoverfald Den 32-årige mand er nu også sigtet for overfaldet på en 15-årig pige i Sorø i november sidste år. Kvinden undslap gerningsmanden efter at have kæmpet sig fri, hvorefter han tog flugten. Konkret lyder sigtelsen på "trusler med kniv, forsøg på frihedsberøvelse og forsøg på voldtægt på en ung kvinde i november 2022 i Sorø". Politiet kunne på pressemødet ikke løfte sløret for, hvilke konkrete beviser der har ført til, at den 32-årige nu er blevet sigtet for drabet på Emilie Meng. Allerede på nuværende tidspunkt har den 32-årige ageret i forhold til forsvaret af sin sag. Ved det første grundlovsforhør i sagen i Retten i Næstved 17. april blev den 32-årige repræsenteret af forsvarsadvokat Jens Otto Johansen. Ville skifte til kendisadvokat Herefter forsøgte han at skifte til den højtprofilerede forsvarsadvokat Michael Juul Eriksen, som blev beskikket i sagen, men som dog takkede nej. - Jeg kommer ikke til at være forsvarer i sagen, og der er allerede anmodet om en ny forsvarer, hvilket retten og politiet er informeret om, oplyste Michael Juul Eriksen 22. april til TV 2. Michael Juul Eriksen er ellers ikke veget tilbage for tunge og besværlige sager. Men han har tidligere udtalt, at han ikke tager voldtægts- og børnepornosager. - De skal også have en forsvarer, men det behøver bare ikke at være mig, sagde Michael Juul Eriksen i december 2022 til Berlingske . Den drabssigtede er varetægtsfængslet frem til 11. maj.

Opsummering:
Den drabssigtede 32-årige mand nægter sig skyldig i det syv år gamle mord.